ՀԻՄՆԱՎՈՐՈՒՄ
 «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2013 ԹՎԱԿԱՆԻ ՆՈՅԵՄԲԵՐԻ 21-Ի N 1299-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՄԱՍԻՆ

1. Անհրաժեշտությունը
«Հայաստանի Հանրապետության կառավարության 2013 թ. նոյեմբերի 21-ի N 1299-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) ընդունումը պայմանավորված է «Չափումների միասնականության ապահովման մասին» օրենքում փոփոխություններ և լրացումներ կատարելու մասին» 2025 թվականի դեկտեմբերի 1-ի ՀՕ-374-Ն օրենքի (այսուհետ՝ ՀՕ-374-Ն օրենք) պահանջներով, ինչպես նաև ՀՕ-374-Ն օրենքի կիրարկումն ապահովող միջոցառումների ցանկը հաստատող Հայաստանի Հանրապետության վարչապետի 2026 թ. փետրվարի 5-ի N 87-Ա որոշման հավելվածի 3-րդ կետի կատարումն ապահովելու անհրաժեշտությամբ։
ՀՕ-374-Ն օրենքով կատարված փոփոխությունների արդյունքում առաջացել է ենթաօրենսդրական կարգավորման համապատասխանեցման անհրաժեշտություն։
2. Ընթացիկ իրավիճակը և խնդիրները.
Հայաստանի Հանրապետության կառավարության 2013 թվականի նոյեմբերի 21-ի «Չափման միջոցը որպես ազգային չափանմուշ ճանաչելու կարգը սահմանելու մասին» N 1299-Ն որոշման (այսուհետ՝ Որոշում) ընդունման համար իրավական հիմք է հանդիսացել «Չափումների միասնականության ապահովման մասին» օրենքի (այսուհետ՝ Օրենք)  5-րդ հոդվածի 4-րդ մասը, իսկ վերոգրյալ փոփոխությամբ իրավական հիմք է հանդիսանում Օրենքի 10-րդ հոդվածի 1-ին մասի 3-րդ կետը։
ՀՕ-374-Ն օրենքով Կառավարությանը վերապահված լիազորությունները կենտրոնացվել և սահմանվել են Օրենքի 10-րդ հոդվածով, այդ թվում՝ չափանմուշը որպես ազգային չափանմուշ ճանաչելու, պահպանելու, կատարելագործելու և դրա ճանաչումը դադարեցնելու մասին կարգի սահմանումը: Նախագծի ընդունումը պայմանավորված է օրենսդրական չափագիտության ոլորտում իրավակարգավորումների արդիականացման և գործող կարգավորումները Օրենքի պահանջներին համապատասխանեցնելու անհրաժեշտությամբ։
Գործող Որոշմամբ սահմանված են չափման միջոցը որպես ազգային չափանմուշ ճանաչելու կարգը, սակայն ներկայումս չափումների միասնականության ոլորտում իրավական կարգավորումների զարգացման արդյունքում առաջնային է դարձել ոչ թե միայն Կառավարության կողմից չափման միջոցը որպես ազգային չափանմուշ ճանաչելու կարգի սահմանումը, այլ նաև  չափանմուշը որպես ազգային չափանմուշ ճանաչելու, պահպանելու, կատարելագործելու և դրա ճանաչումը դադարեցնելու մասին կարգի հստակ սահմանումը, որտեղ կիրառվող չափանմուշները ունեն հանրային նշանակություն և կարող են ազդեցություն ունենալ քաղաքացիների իրավունքների, առողջության, անվտանգության և օրինական շահերի վրա։
Չափանմուշների պահպանումը, ճշգրտության և դրանցով չափվող մեծության հավաստիությունը հանդիսանում են հանրային վստահության և իրավական պաշտպանության կարևոր նախապայման։
Նախագծում հաշվի են առնվել Վարչապետի աշխատակազմի և Արդարադատության նախարարության կողմից ներկայացված առաջարկությունները: Նախագծով նախատեսված պահանջները հստակեցվել են՝ սահմանելով չափանմուշ ունեցող կազմակերպության կողմից միաժամանակ բավարարելու ենթակա պայմանները և դրանք կապելով չափանմուշի պահպանման, կիրառման, տեխնիկական սպասարկման, համապատասխան մասնագիտական կարողությունների, տեխնիկական միջոցների և չափագիտական հետևելիության ապահովման կոնկրետ պահանջների հետ։ Միաժամանակ, 8-րդ, 9-րդ,  25-րդ կետերով հստակեցվել են նշված պահանջների հավաստման և գնահատման համապատասխան փաստաթղթերն ու հանգամանքները։
3. Կարգավորման նպատակը և բնույթը
Առաջարկվող կարգավորումների նպատակը օրենսդրական չափագիտության ոլորտներում կիրառվող չափանմուշների պահպանման և կատարելագործման իրավական կարգավորումների հստակեցումն ու արդիականացումն է։
Կարգավորումն ունի հստակեցնող և կատարելագործող բնույթ և ուղղված է գործող իրավական դաշտի համապատասխանեցմանը ոլորտում տեղի ունեցած օրենսդրական փոփոխություններին։
4. Նախագծի մշակման գործընթացում ներգրավված մարմինները
Նախագիծը մշակվել է Հայաստանի Հանրապետության էկոնոմիկայի նախարարության կողմից։
5. Ակնկալվող արդյունքը
Նախագիծը մշակվել է ՀՕ-374-Ն օրենքի փոփոխություններից բխող կարգավորումների իրականացումն ապահովելու նպատակով։ Նախագծի ընդունմամբ կապահովվի գործող իրավակարգավորման համապատասխանեցումը Օրենքի փոփոխություններին, ոլորտում լիազորությունների հստակեցումը։
6. Այլ տեղեկություններ
Նախագծի ընդունումը չի նախատեսում պետական կամ տեղական ինքնակառավարման մարմինների բյուջեներում եկամուտների և ծախսերի էական ավելացում կամ նվազեցում։
7. Կապը ռազմավարական փաստաթղթերի հետ
Նախագծի մշակումը պայմանավորված է Կառավարության ծրագրով, որը հաստատվել է ՀՀ կառավարության 2021 թվականի օգոստոսի 18-ի N 1363-Ա որոշմամբ։
Ծրագրի 2.6-րդ գլխով ամրագրված է որակի ենթակառուցվածքի համակարգի էական ազդեցությունը, որի ապահովման նպատակով իրականացվել են օրենսդրական փոփոխություններ, մասնավորապես՝ «Չափումների միասնականության ապահովման մասին» օրենքում (ՀՕ-374-Ն)։
Նախագիծը մշակվել է նշված ՀՕ-374-Ն օրենքի կիրարկումն ապահովելու նպատակով:
